越問 駐蹕
作者：孫因
朝代：宋

paragraphs: 維六飛之南渡兮，潢濤江以東歷。
後舜禹三千年兮，履舜禹之遺迹。
駐翠蹕以彌年兮，因改元而頒詔。
爰陞州而爲府兮，冠紹興之大號。
舉大享之上儀兮，即行闕而蕆祀。
視總章與重屋兮，亦庶幾其遺意。
登堂而望稽嶺兮，懷克勤之令德。
留建炎之御製兮，彰復古之素志。
采上虞之囊封兮，終然法乎舜禪。
山鬰葱以蜿蜒兮，鍾禹陵之佳氣。
御香四時來下兮，道冠蓋以相望。
拱觚稜於雲闕兮，儼威顔而天咫。
繄百年之父老兮，及親逢乎盛事。
想天民之視阜兮，與虞夏而同治。
客曰幸游舜禹之邦兮，復逢舜禹之君。
然儻無舜禹之臣兮，孰能牧舜禹之民。